**Vyhlásenie**

**Ministerstva financií Slovenskej republiky**

**o rozporoch k návrhu ústavného zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov**

Návrh ústavného zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov (ďalej len ,,návrh“), sa predkladá na rokovanie vlády Slovenskej republiky s rozpormi s povinne pripomienkujúcimi subjektmi a bez rozporov s verejnosťou.

**Rozpory s povinne pripomienkujúcimi subjektmi pretrvávajú v nasledovných oblastiach:**

**Republiková únia zamestnávateľov**

- stiahnutie návrhu zákona a zastavenie legislatívneho procesu,

- podmienenie realizácie uvedeného opatrenia na základe prijatého uznesenia vlády až pri ohrození dostupnosti a spotreby základných potravín,

- aby povinnosť subjektov oznamovať cenové informácie bola viazaná na zadefinovanú vyššiu mieru inflácie,

- výšku pomernej časti výnosov z hospodárskej činnosti z činností klasifikovaných v nomenklatúre NACE Rev. 2 a výšku výnosov z hospodárskej činnosti ustanoviť priamo v návrhu zákona a nie vo vyhláške.

**Asociácia zamestnávateľských zväzov a združení**

- stiahnutie návrhu zákona a zastavenie legislatívneho procesu.

**Klub 500**

- stiahnutie návrhu zákona a zastavenie legislatívneho procesu,

- podmienenie realizácie uvedeného opatrenia na základe prijatého uznesenia vlády až pri ohrození dostupnosti a spotreby základných potravín,

- výšku pomernej časti výnosov z hospodárskej činnosti z činností klasifikovaných v nomenklatúre NACE Rev. 2 a výšku výnosov z hospodárskej činnosti ustanoviť priamo v návrhu zákona a nie vo vyhláške,

- náležitosti dohody o integračnom zámere stanoviť v návrhu zákona (čiastočne vyhovené, doplnené do dôvodovej správy).

**Slovenská poľnohospodárska a potravinárska komora**

- stiahnutie návrhu zákona a zastavenie legislatívneho procesu.

**Stanovisko predkladateľa:**

Predkladateľ trvá na navrhovanom znení dotknutých ustanovení, nakoľko je presvedčený, že ich formulácia je vhodná na účely naplnenia cieľov uznesenia vlády, ktorým je najmä vytvorenie celkového legislatívneho rámca pre zavedenie elektronického systému zverejňovania cien vybraných tovarov.